Pilar Calveiro

Pilar Calveiro (Buenos Aires, 1953ko irailaren 7a) argentinar politologoa da, Zientzia Politikoan doktorea, eta Mexikon bizi da. Hirurogeita hamarreko hamarkadako diktadura militarrean Armadaren Mekanika Eskolan (ESMA) bahituta egon ondoren erbesteratu zen herrialde horretara. Bere argitalpenetan ekarpen garrantzitsuak egin dizkio bioboterearen azterketari, indarkeria politikoari, eta baita gertuko historiari eta Argentinako errepresioaren memoriari ere. Bere lana Mexikon, Argentinan eta Frantzian argitaratu da. Benemérita Universidad Autónoma de Puebla mexikar unibertsitate publikoan irakasle ikertzailea izan da, eta gaur egun jubilatuta dago. Bere argitalpenen artean, hauek dira aipatzekoak: Poder y desaparición, los campos de concentración en Argentina  (Boterea eta desagerpena, Argentinako kontzentrazio-esparruak) eta Desapariciones, memoria y desmemoria de los campos de desaparición argentinos (Argentinako desagertze-eremuetako desagerpenak, memoria eta desmemoria).

 Biografia 
Pilar Calveiro Buenos Airesen jaio zen 1953ko irailaren 7an. Buenos Aireseko Ikastetxe Nazionalean ikasi zuen eta Buenos Aireseko Unibertsitateko Filosofia eta Letren Fakultatean Soziologia ikasketak egin zituen. Indar Armatu Iraultzaileak (Fuerzas Armadas Revolucionarias, FAR) erakunde politiko armatuko militantea izan zen aurrena, eta Montoneros-ekoa geroago.

1977ko maiatzaren 7an, Argentinako Aire Armadako komando batek bahitu zuen kalean bertan, eta Ituzaingó-ko (Buenos Aireseko probintzia) Mansión Seré atxiloketa zentro klandestinora eraman zuen. Urte eta erdiz egon zen atxilotuta-desagertuta Castelarreko polizia-etxean, Itsas Informazioen Zerbitzuarena zen Massera almirantearen etxe ohian (Panamerikan eta Thamesen), eta Armadaren Mekanika Eskolan (ESMA).

1978an, Espainiara erbesteratu zen, eta, geroago, Mexikora; hor bizi da 1979tik. Zientzia Politikoa ikasi zuen Mexikoko Unibertsitate Nazional Autonomoan (UNAM), eta lizentziatura (1986), maisutza (1995) eta doktoretza (2001) lortu zituen diziplina horretan. 

 Boterea eta desagerpena 
"Poder y desaparición. Los campos de concentración en Argentina" da bere lanik erreferentziatuena. Maisutza tesiaren karietara idatzi zuen, eta 1998an argitaratu zen lehen aldiz Buenos Airesen. Argentinako diktadura militarreko (1976-1983) hainbat tortura- eta kontzentrazio-esparrutako bizirauleen testigantzetan oinarritutako lana da. Calveirok praktika hauen azpian dagoen kontzeptu politikoaz gogoeta egiten du, eta funtsezko kontakizun honi bere esperientzia pertsonala uztartzen dio. Liburuaren hitzaurrea Juan Gelman poetak idatzi zuen.

 Bizitza pertsonala 
1980an alargundu zen, bere senarra, Horacio Domingo Campiglia, Argentinar Armadako 601 Batailoiko langileek Brasilen atxilotu, Argentinara eraman eta, Condor Operazioko beste hainbat biktima bezala, “desagerrarazi” zutenean. Pilar Calveirok bi alaba ditu, Mercedes eta Maria Campiglia.

 Sariak eta aitortzak 
2014an, Konex Saria Merezimendu Diploma jaso zuen, hamarkadako saiakera politiko eta soziologikoen argentinar idazle garrantzitsuenetakoa izateagatik.    

 Bakarkako argitalpenak 

 Poder y desaparición (1998). Buenos Aires: Colihue.
 Redes familiares de sumisión y resistencia (2003). Mexiko: UACM.
 Familia y poder (2006). Buenos Aires: Libros de la Araucaria.
 Política y/o violencia. Una aproximación a la guerrilla de los años 70 (2006). Buenos Aires: Norma Editorial.
 Violencias de estado. La guerra antiterrorista y la guerra contra el crimen como medios de control global (2012). Buenos Aires: Siglo Veintiuno Editores.

 Talde-lanetako artikuluak (hautaketa) 

 Antiguos y nuevos sentidos de la política y la violencia, Revista Lucha Armada, Año 2 - Número 4 – 2006
 Texto y memoria en el relato histórico, Acta Poética 27 (2), OTOÑO 2006 
 Torture: New Methods and Meanings, itzul. William Nichols eta Thomas C. Hilde, South Central Review, Volume 24, Number 1, Spring 2007.
 Apuntes sobre la tensión entre violencia y ética en la construcción de las memorias políticas, Duran, Valeria/Huffschmid, Anne (Hg.) (2012).  Topografías conflictivas. Memorias, espacios y ciudad en disputa. Buenos Aires: Nueva Trilce.

 Erreferentziak 

 Kanpo estekak 

 Pilar Calveiro en "El Ortiba", colectivo de literatura, lunfardo, humor, cultura rioplatense y actualidad. 
 "Se mira al pasado por las urgencias del presente”, elkarrizketa Sergio Kisielewsky-rekin, 2005/01/03, 12. or.
 “Hay que romper el disimulo de la militancia”, Marta Dillon-ekin elkarrizketa Radar egunkariaren gehigarrian, 2005eko urriaren 2an, 12. or. (Buenos Aires).
 “El poder global es un poder desaparecedor”, elkarrizketa Osvaldo Quintanarekin, El colectivo aldizkarian, 2008ko maiatzean.
 “La gramática de la violencia”“, elkarrizketa Marcos Mayerrekin, Revista ñ aldizkarian, Diario Clarín-en gehigarrian, 2012/07/30.

Kategoria:Buenosairestarrak
Kategoria:Mexikoko zientzialariak
Kategoria:Argentinako zientzialariak
Kategoria:Emakume politologoak